Papersnake/gushiwen huggingface dataset:
缘识
宋太宗（宋代）

逍遥能自在，大道亦何去何殊。
澹薄随情遣，优游静恶除。
春生凡作则，秋谢遍悲疏。
利益玄穹鉴，公平信史书。
方贡士
周瑛（明代）

城东桃李花，见者皆停鞍。谁念东风恶，吹折青琅玕。

琅玕岂不佳，不能成好颜。写哀寄丝桐，付与雍门弹。
玉钩斜
汪琬（明代）

月观凄凉罢歌舞，三千艳质埋荒楚。宝钿罗帔半随身，蹋作吴荒台下土。

春江如故锦帆非，露叶风条积渐稀。萧娘行雨知何处，惟见横塘蛱蝶飞。
莺啼序 秋感和梦窗丰乐楼韵
郑文焯（清代）

沧洲半残画槁，认河山错绮。自槎客、艳说仙瀛，浪叠愁满空际。

蜃嘘起，楼台幻境，金银夜气浑无霁。怪尘昏，蛮海惊鸢，跕影都坠。

陈迹苍黄，对酒看剑，向青天漫倚。汉宫月、犹过边亭，堕榆飞尽寒翠。

最销凝、昆池劫墨，石鳞泣、秋棱荒水。阅年涯，三浅蓬莱，此身何世。

长安似弈，局外樵柯，睡境正深美。幽恨切，数声啼鸟，梦里谁见，覆雨翻云，楚天疑事。

西山缥缈，香霏一片，玉龙哀变清商曲，漏沈沈、烛背帘垂地。

抛残旧舞，霓裳独坐繁霜，泪花湿红嫠纬。

宫槐翳日，苑柳扃烟，念凤楼久迟。但梦绕、瑶池仙步，鹤怨猿猜，望断层城，玉梯十二。

骄云满眼，森森冠佩，江关投老词赋客，叹京尘空染忧时袂。

伤心孤燕巢林，乱叶迷归，夕阳故里。
惜花
朱淑真（宋代）

病眼看花似梦中，一番次第又飞空。朝来不忍倚树立，倚树恐摇枝上红。
勉张兄立民作诗
刘宰（宋代）

翛然风骨一臞仙，误走红尘逐世缘。
亦欲名同天壤寿，且须句世日星县。
后湖废沼生春草，南郭遗墟起暮烟。
闻道锦囊时有得，故山花鸟亦欣然。
三教图赞
释梵琮（宋代）

六耳不同谋，相看已漏泄。
都来只三人，证龟却成鳖。
者也之乎，只为寂灭。
养家一般，道路千别。
别不别，掉棒打落天边月。
岁周移书课版
宋祁（宋代）

汉史传循吏，唐家秩省郎。
海禽惊庙乐，池鹜费君粱。
巾秃聊蓬首，帷閒即偃床。
案杯过永昼，寺鼓报残阳。
束帙云签冷，窥园李树僵。
后车常击毂，猥酒不空肠。
未易矜刀笔，徒烦裹服章。
岁周无吏最，天极正包荒。
舟行坐睡
吴则礼（宋代）

撩天鼻孔蟠雷车，世间诸法种种坏。
饱参饭后蒲团禅，花湖端为第一代。
重九後二日同徐克章登万花川谷，月下传觞
杨万里（宋代）

老夫渴急月更急，酒落杯中月先入。
领取青天并入来，和月和天都蘸湿。
天既爱酒自古传，月不解饮真浪言。
举杯将月一口吞，举头见月犹在天。
老夫大笑问客道，月是一团还两团。
酒入诗肠风火发，月入诗肠冰雪泼。
一杯未尽诗已成，诵诗向天天亦惊。
焉知万古一骸骨，酌酒更吞一团月。
择良上人归天台
杨亿（宋代）

片席然犀经水府，几程登陆望霞標。
吟情晚日繁云合，归路秋风密叶凋。
行道六时庐岳漏，浮杯千里浙江潮。
旧房宴坐观空后，香积多年饭顿销。
送别邢怀正直阁赴江西提举二首
周必大（宋代）

二年疏懒累深知，喜见皇华授节时。
归里欲依东道主，登畿恰负北山移。
黄间遥想前驱弩，白下空攀远别枝。
坐席未温公入觐，却教南荡候旌麾。
山居十首 其二
薛嵎（宋代）

阴壑生暮寒，白云如炊烟。麋鹿不识人，时复近我前。

青松三四株，石床在其边。意思清且闲，可以终馀年。
点绛唇 旅思
沈榛（清代）

孤馆清幽，一年又是春将半。野花矜艳。梅落随风片。

好梦谁惊，黄鸟啼还断。纱窗畔。斜阳无限。愁见春光面。
迎送神辞 其二 送神
李洪（宋代）

旱既太甚神是吁兮，一勺之水为甘霔兮。伊神正直歆诚愫兮，三日为霖弥旬注兮。

我稼既兴舟在步兮，微我两公余曷愬兮。击鼓其镗山之下兮，桂酒椒浆饯神去兮。

功成惠孚去不顾兮，携幼扶鲐民塞路兮。卒相有年多黍稌兮，泽惠无忘永终古兮。
夜行船
沈唐（宋代）

有谁念我、如今霜鬓，远赴边堠。……身在碧云西畔，情随陇水东流。
高阳台 1947年1月西湖罗苑
李祁（宋代）

迟日临妆，閒云弄影，画桡去后平湖。望远凭栏，茧抽不尽愁余。

劫灰又照新烽火，问苍生、何处吾庐。暗销凝，如此山川，惨澹难图。

朔风紧卷残年去，镇天横平野，冰合千渠。漏纪将穷，流光倘立斯须。

几时匝地春雷发，破天悭、稚绿齐舒。只人间，新梦沉迷，旧梦模糊。
青玉案 其二 和贺方回韵，送山谷弟贬宜州
黄大临（宋代）

千峰百嶂宜州路。天黯淡、知人去。晓别吾家黄叔度。

弟兄华发，远山修水，异日同归处。

樽罍饮散长亭暮。别语缠绵不成句。已断离肠能几许。

水村山馆，夜阑无寐，听尽空阶雨。
赋得广学开书院得开字五言八韵
石嗣庄（清代）

至治昌明日，文章耀上台。学因施教广，院以育贤开。

采藻鸾旗振，谈经马帐推。衣冠登俎豆，德行筮云雷。

讲席春风坐，黉宫夏屋陪。伦明三代共，道尽百年该。

比户归弦诵，登门起草莱。圣朝恩泽溥，济济集英才。
退仙二首 其一
秦观（宋代）

服形百神朝，刳心万缘尽。我无退转境，何以有精进。

戏为汗漫退，八极一何近。渺渺东海水，累累北邙坟。

向来歌舞处，忽复成荒村。愚人如鹿耳，其死了无魂。

孰知九霄间，玄圃枕昆崙。缁尘化人衣，苍萝谁与扪。
重过顺上人禅院
赵纲（明代）

寂寂禅关闭，寻师此复来。千花随雨散，一径踏云开。

鸟下传经院，龙参说法台。欲吟还未就，端愧谢公才。
蝶恋花
陆珊（清代）

春色三分抛一半。阵阵芳红，飞去难留绾。欲折好花休更晚。

怕它莺老啼声换。

蜂音燕语增烦惋。梦比河长，愁比天涯远。雨雨风风还逼趱。

瞢腾只把杯斟满。
四月一日作
陆游（宋代）

桃李逢春次第开，坐看零落付苍苔。
压车麦穗黄云重，食叶蚕声白雨来。
镜里顿惊年事速，天边谁挽斗杓回？可怜团扇尘侵损，又见生绡月样裁。
久斋诗为南康赵司户
项安世（宋代）

岁寒始见松将柳，道远方分骥若驽。凿井为山新意气，断干穿石老工夫。

重湖水作葡萄涨，五老云成锦绣铺。万古千秋模不尽，几家文集几家图。
题谢孝子东纬先生侍疾图三首 其三
章成铭（清代）

坊表巍巍一代旌，千夫共指旧蓉城。苦心毕竟邀天鉴，不负慈乌彻夜声。
雪中呈社友
林尚仁（宋代）

风雨萧萧搅雪飞，一寒如此只贪诗。
酒瓢倾尽囊金少，恐被梅花笑不知。
和张文潜晚春 其一
徐积（宋代）

春在亦饮酒，春去亦饮酒。若问此閒时，便是无何有。
水调歌头·形胜视京兆
赵善括（宋代）

形胜视京兆，警跸驻钱塘。光前诏后弹压，谁数汉张王。几百万家和气，五十余年创见，天下一循良。有口皆歌颂，无地不耕桑。

春过半，花锦烂，柳丝长。潭潭门卫森戟，宴寝正凝香。笑把湖山佳色，醉挹西湖晴滟，童艾祝霞觞。四海瞻华衮，千载侍吾皇。
次刘秀野蔬食十三诗韵 其十一 笋脯
朱熹（宋代）

南山春笋多，万里行枯腊。不落盘餐中，今知绿如箦。
送友人
崔涂（唐代）

登高迎送远，春恨并依依。不得沧洲信，空看白鹤归。
和王晋卿
苏轼（宋代）

先生饮东坡，独舞无所属。
当时挹明月，对影三人足。
醉眠草棘间，虫虺莫予毒。
醒来送归雁，一寄千里目。
怅然怀公子，旅食久不玉。
欲书加餐字，远托西飞鹄。
谓言相濡沫，未足救沟渎。
吾生如寄耳，何者为祸福。
不如两相忘，昨梦那可逐。
上书得自便，归老湖山曲。
躬耕二顷田，自种十年木。
岂知垂老眼，却对金莲烛。
公子亦生还，仍分刺史竹。
贤愚有定分，樽俎守尸祝。
文章何足云，执技等医卜。
朝廷方西顾，羌虏骄未伏。
遥知重阳酒，白羽落黄菊。
羡君真将家，浮面气可掬。
何当请长缨，一战河湟复。
丑奴儿（谢人寄蜡梅）
李之仪（宋代）

春风似有灯前约，先报佳期。点缀相宜。天气犹寒蝶未知。

嫩黄染就蜂须巧，香压团枝。淡注仙衣。方士临门未起时。
句
李焘（宋代）

试上层楼高处望，十洲三岛似蓬莱。
息轩
方岳（宋代）

种田尽办瓮头春，倦矣风波谩损神。
万事不偿双短鬓，百年等是一微尘。
祗今蜗战谁知误，凡我同盟人认真。
梦亦妄生颠倒想，何如明月自由人。
江干江干望不极，楼阁影缤纷。
张以宁（明代）

水气多为雨，人烟远是云。
予生何濩落，客路转辛勤。
杨柳牵愁思，和春上翠裙。
汪守三以诗来次韵酬之
陈傅良（宋代）

音合桑林律中宫，试听布鼓亦三通。
相从璧水浮葱白，一别闽山擘荔红。
把钓扁舟将老去，款门多竹未全穷。
若为皂盖能忘我，立尽斜阳车不东。
奉和族祖紫严翁谩兴十首
汪炎昶（宋代）

兀兀守陋说，依依望奇功。
适帮辙东首，欲至当何从。
为谋止一身，茫然发捕风。
竹西亭
吕本中（宋代）

十年走尘土，重上竹西亭。草木新容态，江山旧典刑。

狂风扫毒暑，落月伴疏星。认取扬州路，荒城一抹青。
扫除小园未竟归卧
陆游（宋代）

竹叶扫仍落，莎根锄更生。
阴阳常代谢，今昔各施行。
勋业须时至，衰荣忌力争。
径归差省事，高枕听蝉声。
清平乐
朱敦儒（宋代）

春寒雨妥。花萼红难破。绣线金针慵不作。要见秋千无那。

西邻姊妹丁宁。寻芳更约清明。画个丙丁帖子，前阶后院求晴。
陈孺人
释元肇（宋代）

静正成家道，贤明训子孙。园林冬出笋，霜露早摧萱。

有泪瞻遗像，无言似倚门。伤心夜台月，不照再承恩。
和德施赏金沙
胡寅（宋代）

笼纱未暗尘，锦幄又经春。
有艳晓酣酒，无言时恼人。
后先争绚倩，开落自仍频。
相对长松树，香心结蕊新。
贺田都弦再帅夔
阳枋（宋代）

十乘由夔入钓鱼，饮江无马雁安居。
瞿唐催要金城壁，即墨争迎铁里车。
八陈旌旗蛇势整，九关风月虎符虚。
白监万丈齐天石，揭日奇功大字书。
春晚忆弟
方一夔（宋代）

自叹形容改，空惊岁月更。黠蚕附茧死，怨鸟寄巢生。

歉岁愁亲故，贫家分弟兄。江南芳草地，此别若为情。
抛球乐·霜积秋山万树红
冯延巳（五代）

霜积秋山万树红，
倚帘楼上挂朱栊。
白云天远重重恨，
黄草烟深淅淅风。
仿佛梁州曲，
吹在谁家玉笛中？
打坐
叶茵（宋代）

一卷黄庭日未移，跏趺坐处篆香迟。
儿曹问我新官职，顺适堂中老住持。
赵节推挂冠 其二
释居简（宋代）

虚舟所至信浮沉，揭厉何曾较浅深。坚不可磨惟定见，去终难挽是归心。

书生岂但青衫债，俗子安知绿绮音。神武门头旧时月，照人如镜古犹今。
鹧鸪天（和严倅二秦同集席上赋）
丘崈（宋代）

怀抱环奇懒叩阍。朝阳独赋远人村。即看飞下芝封诏，曾见趣归金马门。

今夕饮，拚濡裙。一时尊俎尽诗人。唯余阿买真才劣，醉后犹能写八分。
观王介夫蒙亭记因记
梅尧臣（宋代）

吾年将五十，尚未暇读易。一闻蒙亭说，乃见适所适。

维时明进蒙，岂不在泉石。野服制升越，山庖盛鸡蹠。

床头龙唇琴，案上科斗籍。风物稍佳时，把酒会三益。

况以兄为郎，仕也人岂迫。垂之爱之深，自匪逢时客。
寄不出院僧
姚合（唐代）

不行门外地，斋戒得清真。长食施来饭，深居锁定身。

朝昏常傍佛，起坐省逢人。非独心常净，衣无一点尘。
送许屯田
彭汝砺（宋代）

君尝治浮梁，德爱均父母。黎明令一出，百里无敢侮。

黠吏窜狐令，惠爱沾农亩。浮梁巧烧瓷，颜色比琼玖。

因官射利疾，众喜君独不。父老争叹息，此事古未有。

君尝速我饮，漓薄祇村酒。君举长满觞，我畏不濡口。

京师晚相值，相笑俱老丑。我欲提君名，四方为奔走。

君立掉头去，自谢吾无取。移舟去都门，待水三月久。

不一诣权贵，挂席随南斗。庐陵据艰险，狱讼成渊薮。

君以一目视，无恶亦无苟。三年最课上，坐冠江西部。

我来君及瓜，欲荐嗟掣肘。有才使如君，未见终不售。

即听宣室诏，莫爱潮阳守。
晓发泰安
施何牧（清代）

客心晓逐五更鸡，马首东南月未西。峰逼天街星影动，岸崩河曲水声迷。

枣花浥露垂荒井，麦穗临风压大堤。书剑飘零今五十，不如归钓老磻溪。
汴河阻风
孟云卿（唐代）

清晨自梁宋，挂席之楚荆。出浦风渐恶，傍滩舟欲横。

大河喷东注，群动皆窅冥。白雾鱼龙气，黑云牛马形。

苍茫迷所适，危安惧暂宁。信此天地内，孰为身命轻。

丈夫苟未达，所向须存诚。前路舍舟去，东南仍晓晴。
宿山祠（一作宫山祠）
张籍（唐代）

秋草宫人斜里墓，宫人谁送葬来时。

千千万万皆如此，家在边城亦不知。
秋夜思
赵威（清代）

久不理新妆，深闺最自伤。秋风知妾意，吹梦到君旁。

露冷魂频警，窗幽月忽光。觉来仍影偶，益复倍凄凉。
效陶潜体诗十六首 其二
白居易（唐代）

翳翳踰月阴，沈沈连日雨。开帘望天色，黄云暗如土。

行潦毁我墉，疾风坏我宇。蓬莠生庭院，泥涂失场圃。

村深绝宾客，窗晦无俦侣。尽日不下床，跳蛙时入户。

出门无所往，入室还独处。不以酒自娱，块然与谁语。
劝农
柯煜（清代）

雨足秧针满，翠色迎衣裾。牛背一鸦立，夕阳人力锄。

万物自闲暇，三农日勤渠。丰乐今伊始，勉旃事菑畬。
望富池卷雪楼作
李曾伯（宋代）

忠贯羲娥勇冠军，虎臣动烈在三分。
江东父老犹王我，天下英雄有使君。
万顷怒涛翻白雪，一楼晴霭插红云。
我来多高等神鸦力，风送牙樯意许勤。
高宗祀明堂前朝享太庙二十一首 其十 太宗室用《大定》。
郊庙朝会歌辞（宋代）

煌煌神武，再御戎轩。时惠南土，旋定太原。车书混同，声教布宣。

维天佑之，亿万斯年。
予归自都梁魏子深来自滁州坐间酌酒
章甫（宋代）

道路长年笑此身，绝怜尘土涴衣巾。
飞花数点已愁客，归雁一声如唤人。
州县驱驰君欲老，江湖流落我常贫。
相逢却恨成匆遽，不醉沙头烂熳春。
出自蓟门行
汪元量（宋代）

出自蓟门行，行行望天北。
何处愁杀人，黑风走沙石。
华裾者谁子，意气万人敌。
金鞍鞁白马，马奋飞虎生翼。
书生尔何为，不草相如檄。
徒有经济心，壮年已斑白。
方龟精为钱元懿卜词
佚名（唐代）

太乙接天河，金华宝贝多。郡侯六十六，别处不经过。
化江南简寂观道士侯用晦磨剑（一作磨剑赠侯道士）
吕岩（唐代）

欲整锋铓敢惮劳，凌晨开匣玉龙嗥。手中气概冰三尺，

石上精神蛇一条。奸血默随流水尽，凶豪今逐渍痕消。

削平浮世不平事，与尔相将上九霄。
深甫过留宿并示近诗
刘敞（宋代）

别长会时稀，乐少忧日多。邂逅非素期，悲欢奈君何。

明灯照空窗，风雪满天地。此时坐相对，达旦终不寐。

少年慕结交，徒以此方寸。危生始自感，来日安可问。

意气久已夺，形发亦已衰。如何切磋意，不废平生时。

惊禽坠虚弦，病叶陨轻露。一闻伤心奏，涕下已如注。
题米元晖吴兴山水横卷
范成大（宋代）

道场山麓接何山，影落苕溪浸碧澜。
只欠荷花三十里，橛头船上把渔竿。
山行柬周炼师
吴承泰（清代）

苍峰落日寒，万壑秋声起。白日逐云归，行人犹未已。
和双溪三首
曹勋（宋代）

欲往双溪积有年，病身须是履晴川。
梅霏正作侵衣冷，余暖犹思烘火边。
义田记
钱公辅（宋代）

范文正公，苏人也，平生好施与，择其亲而贫，疏而贤者，咸施之。

方贵显时，置负郭常稔之田千亩，号曰义田，以养济群族之人。日有食，岁有衣，嫁娶凶葬，皆有赡。择族之长而贤者主其计，而时共出纳焉。日食人一升，岁衣人一缣，嫁女者五十千，再嫁者三十千，娶妇者三十千，再娶者十五千，葬者如再嫁之数，葬幼者十千。族之聚者九十口，岁入给稻八百斛。以其所入，给其所聚，沛然有余而无穷。屏而家居俟代者与焉；仕而居官者罢其给。此其大较也。

初，公之未贵显也，尝有志于是矣，而力未逮者二十年。既而为西帅，及参大政，于是始有禄赐之入，而终其志。公既殁，后世子孙修其业，承其志，如公之存也。公虽位充禄厚，而贫终其身。殁之日，身无以为敛，子无以为丧，唯以施贫活族之义，遗其子而已。

昔晏平仲敝车羸马，桓子曰：「是隐君之赐也。」晏子曰：「自臣之贵，父之族，无不乘车者；母之族，无不足于衣食者；妻之族，无冻馁者；齐国之士，待臣而举火者，三百余人。以此而为隐君之赐乎？彰君之赐乎？」于是齐侯以晏子之觞而觞桓子。予尝爱晏子好仁，齐侯知贤，而桓子服义也。又爱晏子之仁有等级，而言有次也；先父族，次母族，次妻族，而后及其疏远之贤。孟子曰：「亲亲而仁民，仁民而爱物。」晏子为近之。观文正之义，贤于平仲，其规模远举又疑过之。

呜呼！世之都三公位，享万锺禄，其邸第之雄，车舆之饰，声色之多，妻孥之富，止乎一己而已，而族之人不得其门而入者，岂少也哉！况于施贤乎！其下为卿，为大夫，为士，廪稍之充，奉养之厚，止乎一己而已；而族之人操瓢囊为沟中瘠者，又岂少哉？况于他人乎！是皆公之罪人也。

公之忠义满朝廷，事业满边隅，功名满天下，后必有史官书之者，予可无录也。独高其义，因以遗于世云。
献长沙王侍郎
杜荀鹤（唐代）

文星渐见射台星，皆仰为霖沃众情。天泽逼来逢圣主，

辞林盛去得书生。云妆岳色供吟景，月浩湘流递政声。

美化事多难讽诵，未如耕钓口分明。
辛卯元日三首
方回（元代）

十年争席听渔樵，办着心情耐寂寥。
老觉岁华殊易迈，愁嫌日寂似难消。
纵无诗句题桃板，也有春光到柳条。
何限贵人近俱殀，镇长穷健不逍遥。
月夜赠项子谦
蔡幼学（宋代）

月色净加水，奈此清兴何。
谁人当领此，隔屋呼项佗。
驾言先我出，追随费经过。
履声适相逢，欢然甜亭茶。
乾坤何浩荡，水月光相磨。
醉归巷无人，群儿自前呵。
赏牡丹
杨万里（宋代）

把酒看花绕画栏，病身只得忍轻寒。
主人半醉花微倦，下却珠帘放牡丹。
再见禁卒住 其二
刘敞（宋代）

肃肃卷征甲，萧萧出郢门。蛟螭雄步骤，鹰隼急飞翻。

数有蛮夷警，遥怜赋税烦。唐虞两阶舞，帝肯用昌言。
次仲禹迓叔禹西归韵二首
洪咨夔（宋代）

万里春风一札书，锦幢绣旆二难俱。
殷红荔子武侯渡，深碧藕花房相湖。
家庆盛於群玉府，身名荣过执金吾。
人生信是团栾好，我亦归谋种芋区。
句 其三
沈括（宋代）

白差乌鬼作鹧鹚。
满庭芳·西掖南宫
佚名（宋代）

西掖南宫，黄扉青琐，年来有分终须。从容曳履，衣锦赋归欤。暂乐终南佳处，供笑傲、松菊庭除。行看取，一封诏下，装趣入潭居。称觞，逢谷旦，千秋节过，三叶蓂舒。且冷眼嗤笑，笼鸟池鱼。识破林泉朝市，经行处、等是蘧庐。知谁似，一杯寿酒，一卷养生书。
次陈平甫提干晚春韵
释元肇（宋代）

莫云岂特看江东，朋旧如今四海中。花落不禁三日雨，颜衰消得几春风。

檐前雏竹娟娟粉，阶下樱桃滴滴红。辛苦广骚将底用，弋人何处慕冥鸿。
病夫
薛蕙（明代）

平生心迹重相违，再到长安再乞归。本以顽疏难偶俗，不缘忧乞始忘机。

倦游但谓栖迟是，小隐焉知出处非。海内故人多问讯，病夫新制芰荷衣。
借明秀轩韵送赵推入幕二首
刘宰（宋代）

七泽波涛笔下吞，相逢晓日上天门。
祗今出处难同调，惭愧高轩几访存。
灵著祠
刘克庄（宋代）

甘宁关羽至今传，名将为神自古然。
生不封侯三万户，死犹庙食数千年。
再和
郑刚中（宋代）

我赋蜡梅什，吁嗟何独梅。
天衢谁谓高，富贵容奸回。
世路可怜窄，岩穴定奇瑰。
刘蒉策如虹，李郃方为魁。
汉帝称盛礼，太史不得陪。
楚亦多在夫，灵均葬江隈。
天马絷四足，悲鸣谩徘徊。
楩楠遇拙匠，血指成弃材。
高冈凤鸣姿，灶下随烟埃。
泛观无不尔，何叹化为灰。
我俗劝处了，无庸画红腮。
我欲劝朝士，无庸巧相媒。
时来鸡犬仙，势去金石摧。
置器戒如斗，酌酒当如淮。
陶陶醉乡中，壮心休自颓。
小视造物者，令与儿辈偕。
浩气塞天地，容易毋悲哀。
早春同刘郎中寄宣武令狐相公
白居易（唐代）

梁园不到一年强，遥想清吟对绿觞。更有何人能饮酌，

新添几卷好篇章。马头拂柳时回辔，豹尾穿花暂亚枪。

谁引相公开口笑，不逢白监与刘郎。
冬至后五日约客晨往极乐精舍因寻梅湖山作诗
张镃（宋代）

未若撩清兴，骑驴故绕山。
松篁高下处，云日往来间。
要是从今后，休教枉却閒。
乌巾风弄影，画出我诗孱。
巫山
苏拯（唐代）

昔时亦云雨，今时亦云雨。自是荒淫多，梦得巫山女。

从来圣明君，可听妖魅语。只今峰上云，徒自生容与。
送秦少游
徐积（宋代）

叟罢耕耘妾罢机，匆匆人意甚牵衣。可怜数里笙歌地，但见一番杨柳稀。
送安成知县周子发
王庭圭（宋代）

安成斗绝吴楚东，妖氛未息仍岁凶。公当是时宰斯邑，眼底日岁旌旗红。

胡儿初寇中原地，驿骑符移星火至。众方敲捶立威名，公能使民歌恺悌。

公家人物自魁雄，弟兄蹀躞骑青骢。端能经世任国事，同时献纳蓬莱宫。

绣衣持斧今无对，虎节麟符照湖海。行看三凤接云飞，共济艰危熙帝载。
浙东参政寄示会稽蓬莱阁诗轴，次韵寄题
范成大（宋代）

仙翁来佩玉符麟，绿发无霜照碧筠。
永夜阑干千嶂月，清风挥碧七州春。
碧埃不隔壶中境，功业犹关物外身。
鸾鹤莫惊兵卫峻，主人元是白云人。
偈
富弼（宋代）

执相诚非，破相亦妄。
不执不破，是名实相。
贺车驾幸秘书省二首 其二
吕祖谦（宋代）

紫清丹极与天邻，阖辟乾坤系笑嚬。独为斯文回一顾，坐令吾道重千钧。

先王旧物参差见，列圣明谟次第陈。墨客区区感荣遇，岂知深意在彝伦。
日长
白居易（唐代）

日长昼加餐，夜短朝馀睡。春来寝食间，虽老犹有味。

林塘得芳景，园曲生幽致。爱水多棹舟，惜花不扫地。

幸无眼下病，且向樽前醉。身外何足言，人间本无事。
旅夜同李蓬庵
林皋（明代）

朔雪正漫漫，东楼夜色阑。烽烟吾潦倒，世路共艰难。

说剑怀燕赵，题诗薄建安。江湖浮未得，瓠落大樽寒。
山园草木四绝句 其四 蓼花
陆游（宋代）

十年诗酒客刀州，每为名花秉烛游。老作渔翁犹喜事，数枝红蓼醉清秋。
呈宋伯潜
赵蕃（宋代）

学有南轩派，文仍二宋家。
泉源端有本，玉立更无瑕。
傥遂成三径，当从读五车。
朋游有如此，未恨落长沙。
孟津渡河
汪仲洋（清代）

谁将银汉泻昆仑，九曲风涛渐不浑。龙马千年开北戒，乾坤一不划中原。

当时白璧沈秋水，隔岸青山近孟门。便欲乘槎天上去，支机摩访旧题痕。
文到
罗与之（宋代）

简编香外雨瓢翻，翰墨场中春日暄。
文到工时疑有助，道逢极日本无言。
当年谁可辈任昉，后世人方怪屈原。
勿谓词章真小技。精粗徼妙岂殊根。
赠李士宁道人
王安石（宋代）

季主逡巡居卜肆，弥明邂逅作诗翁。
曾令宋贾叹车上，更使刘侯惊坐中。
杳杳人传多异事，冥冥谁识此高风。
行歌过我非无谓，唯恨贫家酒盏空。
始凉夜坐
刘攽（宋代）

八月秋风高，凉风动天地。渐疑昼短少閒暇，况复宵长减眠睡。

空林露下物色清，閒堂明灯门不扃。四隅寂寞群动息，我与蟋蟀皆宵征。
石泉茅屋歌为致仕赵尚书作
李昌祺（明代）

艮岳暮云表，夷山芳草边。河流浩荡向东注，缘树远近皆平川。

浩园空旷萃森爽，桑畦麦垄相接连。那知城闉别有最佳处，泉甘石润殊幽偏。

是谁心赏得真趣，柴门茇舍临漪涟。其中之人情高列仙，坐对崷崒卧听潺湲。

声疑佩环振，势若虎兕骞。荆薪夜煮代粮糗，椰罂晓汲烹兰荃。

初平徒劳牧紫烟，此地亦复如羊眠。或潴或泛长涓涓，绝胜庐阜千丈悬。

拾遗偪侧朴陋只数椽，岂似兹室花竹妍。忆从垂绅正笏位八座，经济讵敢思归田。

功成挂冠抛世缘，却寻旧隐萝自牵。一泓任教春雨涨，三重未怕秋风掀。

已欣恳玉皇案，何妨笑拍洪崖肩。展公锦囊卷，写我瑶华篇。

拟陪杖屦弄云月，洗耳清泠闻舜弦。
渔家傲
陈允平（宋代）

自别春风情意恻。秦筝不理香尘积。去跃青骢游上国。归未得。何如莫向尊前识。

薄幸高阳花酒客。迷云恋雨青楼侧。金屋空间双凤席。离怀适。银台烛泪成行滴。
仙女词
杨衡（唐代）

玉京初侍紫皇君，金缕鸳鸯满绛裙。

仙宫一闭无消息，遥结芳心向碧云。
和李秀才边庭四时怨·其四
卢汝弼（唐代）

朔风吹雪透刀瘢，饮马长城窟更寒。
半夜火来知有敌，一时齐保贺兰山。
奉和三日祓禊渭滨
李乂（唐代）

上林花鸟暮春时，上巳陪游乐在兹。

此日欣逢临渭赏，昔年空道济汾词。
游松山溪塘晴日荡漾
郑清之（宋代）

红染花梢未是真，一川晴绿最关人。
谁知属玉双飞处，占断西湖处许春。
醉歌
汪元量（宋代）

涌金门外雨晴初，多少红船上下趋。
龙管凤笙无韵调，却挝战鼓下西湖。
永遇乐（余方痛海上元夕之习，邓中甫适和易安词至，遂以其事吊之。）
刘辰翁（宋代）

灯舫华星，崖山矴口，官军围处。璧月辉圆，银花焰短，春事遽如许。麟洲清浅，鳌山流播，愁似汨罗夜雨。还知道，良辰美景，当时邺下仙侣。

而今无奈，元正元夕，把似月朝十五。小庙看灯，团街转鼓，总似添恻楚。传柑袖冷，吹藜漏尽，又见岁来去岁去。空犹记，弓弯一句，似虞兮语。
快阁
李正民（宋代）

万里长江势若倾，登临仍值雨初晴。前山依约云方敛，远树参差晚更明。

禅榻静寻僧舍宿，扁舟閒傍钓矶横。时危满目伤心事，谁把留犁再歃盟。
大行皇帝挽辞二首 其二
韦骧（宋代）

检玉将封岱，遗弓已上仙。新陵崇永裕，旧节罢同天。

哀仗愁云外，悲笳惨月边。攀髯臣子恨，万泪欲成川。
答安阳叔两绝
李复（宋代）

两人对酌山花开，青天露坐始此回。
嗟我与君皆老矣，且尽尊前有限杯。
送宋秀才
綦毋潜（唐代）

冠古积荣盛，当时数戟门。旧交丞相子，继世五侯孙。

长剑倚天外，短书盈万言。秋风一送别，江上黯消魂。
哭章泉二首 其二
刘克庄（宋代）

小扉通水竹，幽绝少比邻。家似巢栖者，诗非火食人。

于今无宿士，若昔有先民。彊作徵君诔，居然语未亲。
古月号
释云岫（宋代）

千年桂魄不肯死，夜夜在人头上飞。
每爱中庭一方白，长天万里没云时。
濠州七绝 浮山洞（洞在淮上夏潦不能及而冬
苏轼（宋代）

人言洞府是鳌宫，升降随波与海通。
共坐船中那得见，乾坤浮水水浮空。
荅右史问山中与谁把苦
李攀龙（明代）

依然浊酒竹林傍，那道穷途便不狂。白眼生平君自见，可能容易入山阳。
题贺水部书画五首 其四
汪藻（宋代）

纷纷儿辈自名家，妙道从来岂有他。时以丹青写佛事，不妨柱史入流沙。
健儿 其二
杨彝珍（清代）

三星低户月挂柳，健儿却扇拥新妇。平明跨马出从军，新妇泣啼斜倚门。

邻媪语新妇，卿勿怨离别。良人树功勋，炙手势可热。

新妇殷勤谢邻媪，多君慰我我增恼。不见西家年少郎，往岁荷戈向南讨。

归时黄金大如饼，买得佳人如玉好。故人无语泣空房，独对深宵镫烛光。

何如长炊扊扅老，白头贫贱无相忘。不然苦战沙场久，碧血千年犹不朽，洞房我亦甘独守。
和鲁望风人诗三首 其三
皮日休（唐代）

江上秋声起，从来浪得名。逆风犹挂席，若不会凡情。
南楼寺
张琬（宋代）

仙去不留丹灶药，诗成惟记御园柑。休誇巨镇来天北，且得奇峰在岭南。

已见二楼开石路，可无双鲤起龙潭。政当九月黄茅里，喜作清商洗瘴岚。
春晚 其一
吴可（宋代）

门外绿杨啼乳鸦，弄黄梅子压枝斜。残书读罢无功课，绕径来寻未落花。
次韵王继学参政胡古鱼编修剪灯诗
吴师道（元代）

剡渚推冰纸，并州剪水刀。轻明新雅制，丽巧极纤毫。

不让琉璃贵，浑疑锦绣韬。皱纹萦细縠，叠缕引长缲。

花草形相错，鹓鸾势欲翱。腾光宜秉炬，透色贱涂膏。

爱著诗联缀，嫌逢骑驿骚。香风翻玉带，华月涌云涛。

良夕娱佳赏，元臣念小劳。都人应共乐，歌舞送春醪。
送融副寺归潼川
释居简（宋代）

未出门时一款招，至今遗恨杳难消。翻然自觉无恩怨，万里家山未是遥。
乐府四首
吴龙翰（宋代）

残月小楼西，鹃啼思欲迷。
妾夫在天南，何不那边啼。
楚桥秋暮阻雨
张耒（宋代）

水满城西钓艇横，云豪风弱晚冥冥。
天寒小店人愁雨，灯暗孤舟客卧听。
解嘲十绝呈浩西堂 其八
释绍嵩（宋代）

不知经世竟如何，转看人情败意多。赖有好山供客眼，此生吾亦未蹉跎。
阙题
李白（唐代）

朝披梦泽云，笠钓青茫茫。
暮跨紫鳞去，海气侵肌凉。
送魏升卿
岑参（唐代）

井上桐叶雨，灞亭卷秋风。故人适战胜，匹马归山东。

问君今年三十几，能使香名满人耳。君不见三峰直上五千仞，见君文章亦如此。

如君兄弟天下稀，雄辞健笔皆若飞。将军金印亸紫绶，御史铁冠重绣衣。

乔生作尉别来久，因君为问平安否。魏侯校理复何如，前日人来不得书。

陆浑山下佳可赏，蓬阁闲时日应往。自料青云未有期，谁知白发偏能长。

垆头青丝白玉瓶，别时相顾酒如倾。摇鞭举袂忽不见，千树万树空蝉鸣。
赏菊与黄伦司训张旭贡士吴显儒士联句 其四
程敏政（明代）

老圃秋容亦自奇，晚香和露缀幽枝。也知天地留生意，故向冰霜挺素姿。

醉觉南山横眼底，吟瞻北斗出天涯。渊明更有来朝约，杖履追陪敢后期。
次韵和守邦道人寄编修诸学士之什
杨亿（宋代）

修书何幸佐铅黄，日接群英道自光。
署近承明叨谒帝，赋成平乐谬为郎。
孟坚已分酬宾戏，严助还思佩郡章。
共忆东林社中客，满池莲叶吐清香。
送春
刘敞（宋代）

莫埽林下花，花存春尚在。一随南风散，飘忽不可待。

四时相乘凌，万物随变改。不如玩三秀，忘年蹈云海。
和萨天锡秋云海棠韵
李孝光（元代）

念奴弹折鹍鸡索，君王正在彤云幕。内官连夜竖画幡，苑中明云东风薄。

妖环生作倾国姿，开元始承恩泽时。麒麟障泥红叱拨，七宝作镫黄金羁。

金乌东来啄大屋，宫中犹报睡未足。翠袖皆涂守宫血，专房唯诏环儿独。

七月七云天无风，玉蜍吐渍氍毹红。锦官进锦裹金钿，紫罽车入长生宫。

骊山瑶池行幸处，秋风吹老珊瑚树。九华游魂归不归，应忆仙人掌中露。

草木腥腐终无情，美人薄命如花轻。古闻公桑祀神㚤，安用绝色能倾城。

马嵬冈头断消息，去时彩云化为蝶。莫歌玉环能涴人，君看黄菊真颜色。
谢成都杨汇秀才惠邛州竹杖二首 其二
华镇（宋代）

邂逅相逢又别离，骤承佳贶意何其。应怜越绝闲云客，酷似临邛瘦竹枝。
和社中诸子咏一茎二色红白莲花
成鹫（清代）

分形合质羡仙葩，濯濯清渠灼灼华。螺女半身呈绛袖，鹤灵兼顶养朱砂。

兔乌角立无双影，楚汉中分总一家。笑把丹铅付词客，雪篇吟对赤城霞。
偈颂二百零五首
释正觉（宋代）

十月朔，风雨肇寒天意作。
丛席地炉今日开，免烧木佛无斟酌。
丹霞将错就错，院主眉须堕落。
如聋如盲大家翁，搅扰杀你不要恶。
颂古十一首
释子益（宋代）

多处添些已是讹，少处减些还是诳。
几多著眼看机轮，谁知不在机轮上。
过邬子湖
周必大（宋代）

万顷湖光似镜平，蜿蜒得得导舟行。
从来仕路风波恶，却是江神不世情。
书幸
陆游（宋代）

土盎常余菜，山庖不绝烟。
罢医翻少疾，无术自长年。
小舴烟波宅，闲身陆地仙。
东窗最佳处，日对坐忘编。
秋怀 其二
黄圣期（明代）

帝子当离象魏悬，丽谯高望更巍然。黄霾倏噎三春雨，赤焰频巍四月天。

雉堞千盘依燕雀，翚飞一炬落蜿蜒。村官指点营城日，圣主端居光宅年。
奉和御製朝元殿朝谢玉皇大帝
夏竦（宋代）

三清右序储繁祉，万乘钦明答上穹。
圣化诞敷书轨混，仙游昭假地天通。
灵辉熠煜充丹禁，瑞雾霏微翳碧空。
积累有开鸿绪远，顾怀无际庆基隆。
精心展彩威颜肃，法曲迎真睿藻融。
象舞在庭功敻异，宝符先道古难同。
奉朝嘉服祗群后，赞帝鸿仪俨上公。
神爵乍临香馥郁，矞云低映树青葱。
洁粢禋薦升严陛，苍璧高蟠照晓风。
宣室受釐均大赉，洋洋春泽浃区中。
寿吴翊之先生九十
胡本绅（清代）

古人重忧勤，忧勤皆寿考。今人贪欢娱，欢娱多折夭。

延陵有封贪，齿德为国宝。年逾洛水英，貌比商山皓。

诗书课子孙，田园足蔬稻。福寿有如斯，梓桑都压倒。

谁知驹犊年，驰驱无暮蚤。迨乎烟尘生，栩棘集羽鸨。

施舍及存亡，诚求还赤保。抱此饥溺心，乡闾忘旱涝。

天道每好还，报施争迟早。燕山窦禹钧，阴德回苍昊。

磨鍊出精神，胜食安期枣。从古晚晴佳，夕阳无限好。
凭孟仓曹将书觅土娄旧庄
杜甫（唐代）

平居丧乱后，不到洛阳岑。为历云山问，无辞荆棘深。

北风黄叶下，南浦白头吟。十载江湖客，茫茫迟暮心。
三月三日上忠襄坟，因之行散，得十绝句
杨万里（宋代）

草藉轮蹄翠织成，花围巷陌锦韪屏。
早来指点游人处，今在游人行处行。
赋送刘须弥公祖 其二
何吾驺（明代）

苍苍欲堕地将倾，一夕繁忧百感生。若向五湖行便得，更谁铁骨干升平。
读唐人愁诗戏作
陆游（宋代）

我辈情锺不自由，等闲白却九分头。
此怀岂独骚人事，三百篇中半是愁。
致政杨侍郎挽歌 其二
司马光（宋代）

忧国心如石，当朝有古风。挂冠虽在远，遗札不忘忠。

飞旐西归洛，新阡背倚嵩。还令往来客，下马白杨中。
幽居书事
陆游（宋代）

老人初起厌嚣喧，尘几从教鼠迹存。
赤脚平头俱遣去，倚墙危坐咽朝暾。
追感往事五首·其五
陆游（宋代）

诸公可叹善谋身，误国当时岂一秦。
不望夷吾出江左，新亭对泣亦无人！
五十自寿集唐五十首 其二十二
瞿士雅（清代）

寂寂无聊九夏中，可怜铅椠竟何功。寄言全盛红颜子，荏苒将成白首翁。

梅熟已过南岭雨，客来唯赠北窗风。

人生老大须恣意，半局闲棋万虑空。
千竿夹
洪咨夔（宋代）

方雨江流红，示霜芦花紫。
寂寂远帆来，拍拍晴鸥起。
灵云和尚
释重顯（宋代）

本无迷悟数如麻，独许灵云是作家。
借问遍参诸祖客，不知何处见桃花。
句
宋绶（宋代）

海国瓯乡浙水东，暂烦良守此凭熊。
喜雪
李处权（宋代）

剪水适从天上手，缀条不作世间花。
柴门有客方高枕，石鼎无间共试茶。
清借远山迎马出，润含修竹倚窗斜。
令间却忆前年盛，辇毂欢声百万家。
记梦
陆游（宋代）

夜梦有客短褐袍，示我文章杂诗骚。
措辞磊落格力高，浩如怒风驾秋涛。
起伏奔蹴何其豪，势尽东注浮千艘。
李白杜甫生不遭，英气死岂埋蓬蒿？晚唐诸人战虽鏖，眼暗头白真徒劳！何许老将拥弓刀，遇敌可使空壁逃。
肃然起敬竖发毛，伏读百过声嘈嘈。
惜未终卷鸡已号，追写尚足惊儿曹。
送龚少贻北赴汀州司户
王迈（宋代）

庄敏与文献，诸孙总俊髦。
此郎如玉树，初筮即珠曹。
官小人能大，心清名自高。
公余须力学，流俗易滔滔。
满庭芳 赠韩四机宜
马钰（金朝）

机宜韩氏，不就承荫，无心进修举业。惟恐名缰相引，无休无歇。更有一般高见，鼓盆歌、转生欢悦。常落魄，访村杯闲饮，不拘时节。不管儿孙生计，便拖条藜杖，远离巢穴。经载忘归，惟好嘲风咏月。稍似山侗活路，傥留心、搜寻秘诀。转开悟，做真修，仙班同列。
和洪启进游崆峒岩
胡秉忠（明代）

崆峒青漾博麻洲，削壁孤县势欲浮。塿埠莫遮天转阔，尘嚣不到地偏幽。

登临好趁星霜晓，凭眺还怜海国秋。肯遣韶华随腊去，且将岩色隔年收。

参玄此日留真诀，隐雾还谁卧敝裘。风景不殊应有待，山灵几幸使君游。
题时觉寺在在堂十二首
舒坦（宋代）

一溪高自扑岩来，寺在岩腰水抱回。
林下老僧相顾笑，柴门今始为君开。
庚子1900春同诸友游南投分县衙感赋
林宝镛（清代）

胜日寻芳挈伴来，此间畴昔胜蓬莱。
寒松古柳青青在，寥落空堂半绿苔。
江山易主迹空存，废廨残檐燕雀喧。
傥使重逢屠二尹，也应咄咄暗销魂。
荆棘铜驼感慨长，旧衙壁垒叹荒凉。
屠公琴鹤今何在，空剩寒鸦噪夕阳。
江南行
陈标（唐代）

水光春色满江天，蘋叶风吹荷叶钱。香蚁翠旗临岸市，

艳娥红袖渡江船。晓惊白鹭联翩雪，浪蹙青茭潋滟烟。

不怕江洲芳草暮，待将秋兴折湖莲。
题芭蕉叶上
张仁宝（唐代）

寒食家家尽禁烟，野棠风坠小花钿。

如今空有孤魂梦，半在嘉陵半锦川。
庭前旧植鸡冠海棠凤仙数本秋日花开欣然赋此
徐咸安（清代）

西风庭院一巡行，绀碧丹黄刺眼明。映日争看朱帻耀，乞阴会待绿章成。

化工好事饶秋景，丛艳撩人步晚晴。更有凤仙好颜色，秦楼飞去不胜情。
沧浪亭
潘曾绶（清代）

寄迹沧浪亦偶然，苏公名与此亭传。清风明月原无价，破费当初四万钱。
赠推命焦月岩
赵汸（元代）

孛送水迎仍值箕，奎躔火日竟何为。祗应少日怀经济，垂近中年迫乱离。

至乐每从天外得，长生难向命中期。藏书避地俱无计，祸福烦君仔细推。
庚辰元旦试笔
舒岳祥（宋代）

数我初生岁，今为第二年。
光阴六十过，行辈几人全。
试把新诗写，闲将好梦圆。
儿孙扶出拜，苏酒让渠先。
孟津岁晚十首
宋庠（宋代）

我怼流年晚，年将我志违。
终风来北怒，寒日趁西归。
野兽求群骋，离鸿望影飞。
君恩殊未报，愁忆故山薇。
读书傅氏揖桂林外一山恍如徐子融书阁所见书
陈文蔚（宋代）

自昔桂阳名此山，登楼恍若见林端。
山中固有诛茅地，却许吾人背面看。
答林颛民
胡仲弓（宋代）

镆铘如此甘埋光，犹向牖下寻笔床。
辕驹局促不千里，堂堂七尺空尔长。
初夏陈秋涛叶明生邀酌东皋舒啸台分得年字
黄士俊（明代）

信步招寻物外缘，湖山晴望半含烟。嵯峨楼榭天馀尺，隐映蓬壶境自仙。

掉影近依花径度，霞光遥共绮窗连。同游雅得清虚意，坐畅元风欲判年。
蟾宫曲·长沙怀古
卢挚（元代）

朝瀛洲暮舣湖滨，向衡麓寻诗，湘水寻春，泽国纫兰，汀洲搴若，湘为招魂？
空目断苍梧暮云，黯黄陵宝瑟凝尘，世态纷纷，千古长沙，几度词臣。
雪中夜坐杂咏十首 其六
徐瑞（宋代）

古人骨烂心犹在，欲观古人观其心。我读古书忘寝食，去之千载一如今。
春晚客中杂吟四绝句
程公许（宋代）

昨夜青皇驾趣旋，星榆散漫晚风颠。
一春无著供陶写，满砚尘埃费洗前。
九日之夕过黎惟仁紫芝山房兼怀燕京亲友
区大相（明代）

晨出登高独举觞，晚携馀兴到柴桑。枫林扫叶摇霜月，芝室披云冷石床。

往日龙山高会少，故人雁塞尺书长。今宵且共东篱醉，何必还寻落帽狂。
大衍易吟四十首
方回（元代）

六籍火未熄，龙兴芒碭云。
呼韩朝渭上，已纳王政君。
绝句
杨冠卿（宋代）

忽忆前时小院归，杏花墙角两三枝。
夜香烧断黄昏月，缥缈邻家玉笛吹。
东湖 其五
林迪（宋代）

高下人家绕郡城，隔湖遥认笑谈声。黄庭阅罢无馀事，却倚朱栏看月生。
暮秋忆弟妹
归懋仪（清代）

城角秋笳起暮愁，一天凉月照南楼。西风雁影人千里，黄菊清尊又晚秋。
久憾缧绁之作
佚名（唐代）

一从命驾赴戎乡，几度躬先亘法梁。吐纳共钦澎湃注，纵横竞揖慧风飏。

今时有恨同兰艾，即日无辜比冶长。黠虏莫能分玉石，终朝谁念泪沾裳。
又赠一绝
钱惟演（宋代）

唾露金销月似霜，云屏玉簟剩清光。
不如谁有高唐梦，翠被华灯彻曙香。
贤者之孝二百四十首 其一一四 蔡邕
林同（宋代）

自非易寒暑，未始解衣襟。不谓母疾久，三年惟一心。
车厂歌
劳乃宣（清代）

车厂村，青山为壁溪为门。中有良田几千亩，父老菑畬子孙守。

上有租税供天家，下有余粮活子妇。生不见县吏面，老不入县官衙。

年年饱看桃源花，一朝部符忽下县。农家田是王家佃，分茅故府有藏书，蕞尔齐民敢私擅。

赫赫王家奴，巍巍贤令君。红旗耀白日，遍插峰头云。

峰头云，泪如雨。从此农家无寸土。王家赋重皇家轻，嗟我乃作王家氓。

催租吏来谷未熟，鸡飞过篱儿女哭。吞声不敢惹吏嗔，拌向前村卖黄犊。

我今捧檄来咨询，村民语我双泪沦。但愿死作皇家鬼，不愿生作王家人。

村民村民毋蹙蹙，此日明良正相勖。为尔谱作车厂歌，聊当监门图一幅。
次韵和答周伯寿送行
赵蕃（宋代）

秋月日以明，秋风日以清。
秋今且云暮，而我遄东征。
虽云别寓邦，且复遵故程。
久结山水念，况关朋友情。
惟昔未识初，闻风已先倾。
一见辱与交，再焉许同盟。
吾徒务切磋，俗士资飞鸣。
我事太卤莽，君为久专精。
我行政依刘，君言将入衡。
要期一见重，可使万户轻。
春风一转首，南山各归耕。
君亦竟闭户，坐阅水火争。
临分枉题赠，至味如太羹。
此意可虚辱，不然讵为荣。
去去复去去，行行重行行。
游山呈通判承议写寄参寥师?此诗为释道潜作
苏轼（宋代）

煌煌世胄余，夫子非碌碌。
由来有诗书，所以能绝俗。
得官本河朔，瓜期未易促。
扁舟下南来，逸驾追鸣鹄。
遇胜即徜徉，风餐兼露宿。
嗟余偶倾盖，一笑外羁束。
杖策每过従，相携访山谷。
东风披鲜云，绣错出林麓。
松门有时尽，幽景无断续。
崖转闻钟声，林疏见华屋。
衔山余落景，归迹犹踯躅。
谁云邺下欢，往事不可复。
吾曹二三事，取乐亦云足。
愿公寄新诗，一一能见录。
船头行北归，囊橐有美玉。
尘埃京洛人，亦与洗心目。
题董邦达山水十六幅 其十一 夏山初雨
弘历（清代）

是处画云山，皆云大小米。试问海岳前，有景谁传是。
挽赵秋晓
李春叟（宋代）

箧中遗藁墨犹新，门外池塘草自春。
邻笛一声肠欲断，骚坛失地倚楼人。
闻五月八日宸翰口号十首
刘克庄（宋代）

叩墀还笏今三闰，誓墓垂车又五春。
赖有两轮大圆镜，当空照见戴盆人。
次韵姚粹正月三日游山道中口占
苏颂（宋代）

车马西郊踏晓光，城隅一径绕羊肠。
泉流带雪添膏脉，山色逢羊变郁苍。
云外楼台晴挂影，风前松桧远飘香。
仁祠久祷蒙嘉应，预庆农畴岁袭祥。
挽萧以信
史鉴（明代）

人道从军乐，谁知误一生。元戎归旅榇，边将失干城。

草檄今无敌，封侯竟不成。空遗旧提剑，沦落海西营。
读书
傅尧俞（宋代）

吾屋虽諠卑，颇不甚芜秽。置席屋中间，坐卧群书内。

横风吹急雨，入屋洒我背。展卷殊未知，心与古人会。

有客自外来，笑我苦痴昧。且问何为尔，我初尚不对。

强我不得已，起答客亦退。聊复得此心，沾湿安足悔。
寓居
张嵲（宋代）

是处为家得，斯居亦漫成。
西斋便静密，小阁更深明。
送老一床足，遗形百虑轻。
傍人讶幽僻，端可寄余生。
山路梅花
冯山（宋代）

传闻山下数株梅，不免车帷暂一开。
试向林梢亲手折，早知春意逼人来。
何妨归路参差见，更遣东风次第吹。
莫作寻常花蕊看，江南音信隔年回。
即事
彭绍升（清代）

庭前有遗粟，鸟雀共欣欣。回首见人影，翻然入远云。

机心如得尽，万物可同群。到处春风里，何人不共君。
一篙
范成大（宋代）

一篙新绿浦东西，雪絮漫江鴈不飞。
宿雨才晴风又转，片帆那得及时归。
挽雍宣教知义 其二
廖行之（宋代）

忆昔居黉舍，曾陪戏綵斑。才华推粹美，功绩叹间关。

有子能传业，无丹可驻颜。哀词临隧路，明晦万重山。
秋风词
彭世潮（明代）

昨夜西风撼我扉，不愁吹叶落梧枝。祇愁吹到头颅上，短发星星见二丝。
同吉老饮清平戏作集句
黄庭坚（宋代）

飞盖相追随，携手共行乐。
我有一樽酒，聊厚不为薄。
珍木郁苍苍，众鸟欣有托。
密竹使迳迷，初篁包绿箨。
有渰兴南岑，森森散雨足。
万物生光辉，夕阳暧平陆。
蚕月观时暇，振衣聊踯躅。
沈迷簿领书，未尝废邱壑。
王度日清夷，镇俗在简约。
人生非金石，亲友多零落。
漆园有傲吏，君平独寂寞。
所愿从之游，逝者如可作。
金莲出玉花西虢南村
丘处机（宋代）

南村地胜。曲水横斜穿柳径。是处池塘。拍塞荷花映粉墙。高堂大厦。户户如屏堪入画。峻岭崇冈。日日生云遥降祥。
殢人娇 答同年严览民问余近况
顾贞观（清代）

帐掩梅花，一炷水沉烟小。宛转薄衾香不了。堆窗乱叶，听西风横扫。

才病起，禁得夜深清觉。

喔喔荒鸡，哑哑宿鸟。明日事、又萦怀抱。输他痛饮，把馀寒生拗。

判醉也、能抵独眠多少。
出城呈君玉都官
彭汝砺（宋代）

天寒雨气满林幽，道上风尘拥布裘。万室未堪今日弊，一官敢念此生浮。

平常素拙公家事，夙夜聊分县尹忧。见说至尊方旰食，吾侪何术补涓流。
留题山谷寺
陆宰（宋代）

芙蓉已入双林寂，山谷今传佛祖衣。千里客来何所遇，夜堂人静雨霏霏。
宋江三十六赞 其二十一 小旋风柴进
龚开（宋代）

风有大小，黑恶则惧。一噫之微，香满太虚。
颜北城有约看梅徘徊花下
丘葵（宋代）

千林共摇落，老树独蜿蜒。
玉立无人处，黄昏欲雪天。
临风情脉脉，倚竹静娟娟。
身世寒香裹，相看意已仙。
佛舍见胡子有嘲（一作嘲胡子小男）
姚合（唐代）

明明复夜夜，胡子即成翁。唯是真知性，不来生灭中。
次韵孙抚干二首 其一
崔敦礼（宋代）

疏狂自许次公醒，冷淡无劳沸玉笙。满屋文章天下乐，多情灯火夜深明。

交情问我何清苦，世路愁人已饱更。好趁东风动行色，濑阳烟雨趣春耕。
刺梅园老松行
汪文柏（清代）

刺梅园中老松树，三载相思今始遇。果然奇绝不虚誉，起伏犹龙令我惧。

长身宛蜒走当路，猛爪攫拿如欲捕。鳞甲浑身不知数，狰狞头角作吞吐。

嘘气为云喷为雾，奋鬣直往苍穹诉。谁敢攀髯触其怒，任彼登天复回顾。

山魈木客安能附，空中定有雷霆护。慈仁虚名落诗赋，欲补十景惟君助。

蒲轮徵辟未必赴，傥逢尊者无恐怖。引杖降之归钵去，是龙是松辨其故，具眼人看方不误。
寄陕州王司马
姚合（唐代）

家寄秦城非本心，偶然头上有朝簪。自当台直无因醉，

一别诗宗更懒吟。世事每将愁见扰，年光唯与老相侵。

欲知居处堪长久，须向山中学煮金。
和何逢原南山八咏 其五 月坡
何梦桂（宋代）

一镜天公妒不容，妖蟆食堕此山中。琼楼玉宇知何在，空忆明皇到月宫。
陈帐管尊公挽诗
方岳（宋代）

不独於书癖，论边语亦奇。
丘园身竟老，场屋世谁知。
客下陈蕃榻，人传窦谏碑。
九华山翠外，烟草正离离。
次韵方去言用予喜归韵见寄三首
方回（元代）

野鸟呼风金粟堆，曲江宫殿委荒苔。
是非谁办笔褒贬，鸿燕屡惊春去来。
偃月人今奸骨配，浣花翁未醉眉开。
吟君诗罢登山崦，立尽余阳尚懒回。
既绝湖得顺风顷刻已见弁山二首
赵蕃（宋代）

几向诗中觅弁峰，倦游何意道兹从。
欲搜短句五七字，却值浮兹千万重。
颇觉啸歌随趣得，不同应接向人慵。
连朝苦厌浮家恶，今日翻思此地容。
上元即事四首
程公许（宋代）

不用长檠换短檠，一窗图史任纵横。
定知太乙青藜杖，合向书边分外明。
济南赵君成南使羁留三纪得还其独子录其遗事
陈深（宋代）

三十六回秋月明，年年望断雁南征。
苏郎皓首还乡去，媿杀当年李少卿。
园居
俞允文（明代）

萧萧无伴独为家，静里经春任物华。
绿树千章啼百舌，香风吹尽紫藤花。
诗送晦叔先生 其四
邹浩（宋代）

一别相逢复几时，东西南北酒盈卮。天机深远犹须决，莫便飞腾不我期。
留崔公孺国博
韩琦（宋代）

虚亭还喜叩禅诠，顿觉襟怀鄙吝捐。陶暑屡开河朔饮，聚星看别颍川贤。

我縻东府成衰叟，君向西湖即洞天。且缓归期时一笑，及瓜趋阙动三年。
樽前吟呈宋白小著
田锡（宋代）

三年多谢主人翁，杯酒相宽礼数丰。
唯惜时光如走马，懒询天道似张弓。
秋深街巷槐花雨，夜静厅堂苇箔风。
尽是无憀肠断处，都将分付醉乡中。
金陵杂兴二百首
苏泂（宋代）

青帝言归速驾忙，荼醾架底静年芳。
轻风乍染阴阴绿，微月低笼淡淡香。
玉漏迟 泊舟九江，寻琵琶亭遗址。黯然有赋
程颂万（清代）

小姑江上路。暝云低抹，短亭烟树。水驿风来，催送小舟三五。

一片罗裙血色，又衬出、斜阳天暮。凝望处。阑干不见，旧时歌侣。

廿年梦到江州，怅玉垒云荒，乱鸦迷渡。九派潮声，未抵四弦凄苦。

旗影那边城郭，暗簇上、青磷无语。愁欲赋。楼船迸催更鼓。
荆南词
陈维崧（清代）

五月荆南秋早莳。
黄纸飞来，温语从天至。
见说东南民力敝，秋租减半明年事。
比屋欢腾还雪涕。
只恐来年，还是常年例。
我语村农休过计，官家自古言无戏。
熙宁望祭岳镇海渎十七首
佚名（隋代）

盛德惟木，勾芒御神。
沂贷淮海，厥功在民。
爰熙坛坎，主对庶神。
于以歆格，灵贻具臻。
满江红（寿某翁）
刘辰翁（宋代）

十岁儿童，看骑竹、花阴满城。与新第、桐乡孙子，高下齐生。倚枕新寻柯下梦，举头自爱橘中名。但有时、米价问如何，公助平。

东西塾，听书声。长短卷，和诗成。总神仙清福，前辈家庭。试问凌烟图相国，何如洛寺写耆英。甚天公、属意富民侯，银信青。
再和散木韵 其四
袁宏道（明代）

山居饶水石，消得一生忙。夜雨沉丹灶，秋花蔽井床。

古苔烦树瘿，乾牍老鱼香。梦里匡山路，斜帆指汉阳。
送赵蹈中府签对策大廷
苏泂（宋代）

奥学通玄象，须时对广廷。
端为贾生策，动合圣人经。
事往谁谋始，时今未敉宁。
因留非所志，君相眼终青。
追成旧作
吕本中（宋代）

满江风月一船霜，无计留君只自狂。灯火隔帘香隔坐，无人知是竹枝娘。
木兰陂
龚茂良（宋代）

木兰春涨与江能，日日江潮送晓风。
此水还应接鄞水，为谁流下海门东。
洛中士君子多以平泉见呼愧获方外方之名…奉寄刘宾客
李德裕（唐代）

非高柳下逸，自爱竹林闲。才异居东里，愚因在北山。

径荒寒未扫，门设昼长关。不及鸱夷子，悠悠烟水间。
咏竹二首
苏辙（宋代）

湖滨宜草木，修竹可三寻。
廛居多野思，移种近墙阴。
及尔迷未醒，方予热正侵。
无嫌不逮本，地薄肯成林。
桓伊三弄图
郑思肖（宋代）

倾盖相逢不问谁，知音那肯露心机。一声吹破清秋影，惊散闲云各自飞。
梦乘舟访谢玉山阻风而还
王郢玉（清代）

叹息经年别，音书无自通。梦回孤枕月，心折一帆风。

积雪寒山外，哀猿永夜中。萍踪何处定，徙倚望飞鸿。
立春帖子·太上皇帝阁
周必大（宋代）

湖上春光次第还，夹街新展集芳园。
定知花木开偏早，惯识东皇造化恩。
送圆上人归云居
释慧空（宋代）

康庐诸峰欧阜殊，寺称天上众五湖。古来相传应真辈，多入此众潜安居。

有为白癞聊戏剧，邻坐恶之思割席。一朝忽怪单位空，遗下疮痂渺无迹。

东山若是与同时，捶折其胫宁容之。圆今病痛又相似，放过从教天下疑。
凫鹥
符锡（明代）

为爱微禽好，河洲尽日闲。无因疑过艇，双逐下前湾。
题赵焕文茂才
黄光照（清代）

一死泰山重，如君讵有涯。文章新气节，忠义旧邦家。

野水回秋意，空梁绵岁华。登楼愁北望，多被暮云遮。
追和东坡梅花十绝
王之道（宋代）

春到梅梢日自和，动人芳气不须多。
清肌瘦骨如冰玉，瘴雾那能柰子何。
感兴其四
李白（唐代）

十五游神仙。
仙游未曾歇。
吹笙吟松风。
泛瑟窥海月。
西山玉童子。
使我炼金骨。
欲逐黄鹤飞。
相呼向蓬阙。
客中积思成梦诗以志之
金应澍（清代）

不堪双鬓已成丝，久客难归事可知。无数兴衰经眼过，老年记取少年时。
寂照寺
韩淲（宋代）

江西得名士，与我同山行。老释能追随，醉眼增双明。

经时客吴会，杂遝尘务婴。偶然汎孤舟，故人百里情。

既已酒屡饮，亦复诗自成。尽日空翠间，冥鸿杳飞鸣。
【般涉调】哨遍_硬谒十载驱
董君瑞（元代）

硬谒
十载驱驰逃窜，虎狼丛里经魔难。居处不能安，空区区历遍尘寰。远游世间，波波漉漉，穰穰劳劳。一向无程限，刬地不着边岸。镜中空照，冠上虚弹。诗书有味眼生花，岁月无情鬓成斑。长铗归来，壮志难酬，功名运晚。
【幺】世事谙博看．人情冷暖谁经惯？风帽与尘寰，遍朱门白眼相看。腹内闲，五车经典，七步文章。到处难兴贩，半纸虚名薄官。飘零吴越，梦觉邯郸。碧天凤翼未曾附，苍海龙鳞几时攀。困此穷途，进退无门，似羝羊触藩。
【耍孩儿】待向人前开口实羞赧，折腰处拳拳意懒。这回不免向君前，曲弓弓冒突台颜。故来海上垂钓线，特向津头执钓竿，有意相侵犯。将你个高门诌媚，小子相干。
【六煞】知君廉俭犹清干，据头角轩昂见罕。即非面谕厮过从，将明公焉敢相残？岂不知甜言与我三冬暖，恶语伤人六月寒？你是多少人称赞，道你量如江海，器若丘山。
【五】也不索闲言赞，冷句儿攒，快疾做取英雄汉。扫除乞俭分开吝，倚阁酸寒打破悭。忙迭办，俺巷来近远，怎地回还？
【四】你是明白与，俺索子细拣，怕行挑剜接补并糜烂。至元折脑通行少，中统糖心倒换难。翻复从头看，则要完全贯伯，分晓边阑。
【三】你要寻走衮，觅转关，上天掇着梯儿赶。襟厮封头发牢结定，额厮拶眉毛紧厮拴。厮蘸定权休散，坐时同坐，赸后齐赸。
【二】你又奔，俺又顽，则要紧无格迸松无慢。皮锅里炒爆铜豌豆，火坑上叠翻铁卧单。无辞惮，大生性耐，不喜心烦。
【一】谩把猾，枉占奸，布衫领安上难寻绽。头巾顶攒就宜新裹，鱼儿钅敖子饼热时赶热翻。消息汤者犯，你便辘轳井口，直打的泉干。
【尾】难动脚，怎转眼？便休推阻根廷款，多共少分明对面儿咒。
登碧岩寺卢舍那瑞像阁 其二
邹浩（宋代）

我自南方稽首回，大千经卷出尘埃。十方三世都圆了，卢舍那尊金色开。
采桑子 采叶
左锡嘉（清代）

小家碧玉无妆束，绿树阴中。携得筠笼。曲陌长堤剪剪风。

新条嫩叶从头选，纤手春葱。人面花红。襟袖归来露气浓。
山水图歌
吕本中（宋代）

君不见南江老龙夜不眠，令我破屋开青天。千岩倒壁卷角上，一榻却在洪涛前。

又不见江头古木一尺围，猿猱接手悬高枝。雨中寒芦披靡去，天际风帆先后归。

陈生故是可怜人，笔虽未到心已亲。南村北村渴欲死，怪此一室无纤尘。

郑虔祁岳不解奇，韩干画马空多肥。万里咫尺君得之，更看湘江雷雨垂。
云溪杂咏
郭印（宋代）

门前车马迹，篱内水云乡。
分委江流驶，通幽径路长。
一池擎菡萏，万竹耸籥筤。
谁谓蓬壶远，红尘官道傍。
移饶州别周使君
徐铉（宋代）

正怜东道感贤侯，何幸南冠脱楚囚。睆伯台前收别宴，

乔公亭下舣行舟。四年去国身将老，百郡征兵主尚忧。

更向鄱阳湖上去，青衫憔悴泪交流。
陈邦衡以修复六代祖旌亭见示赋此
区越（明代）

宋祚逢厓谶已终，可怜当代尽英雄。虞渊赤手难捞日，炎海穷鳞死附龙。

釜庾尚存皆国赋，疲嬴思济本由衷。旌亭异日谁修复，赖有云孙识两翁。
同陈虚中劝农出郊因游明水山寺
洪刍（宋代）

深树鸣鷤䳏，红紫春事休。临川贤假守，只今陈太丘。

驾言出远郊，班春临道周。亦招素冠士，来从朱轓游。

晨兴惬胜引，适此夜雨收。原隰乱高下，意行逐前俦。

荒荒白水满，郁郁稻秧抽。旧闻明水寺，宛在岩之幽。

石门本无关，鸣禽自相求。不有省耕役，俗驾来何由。

老屋隐乔木，野僧事良畴。松径深窈窕，轩车纷少留。

迟回动归兴，冲雨戒摧辀。危情极冰渊，细路遵塍沟。

深泥艰涉足，竹鸡为我愁。岂惮来往频，清与耳目谋。

回首谢青山，寻盟亦悠悠。
送岳季方还京
郭登（明代）

登高楼，望明月，明月秋来几圆缺？多情只照绮罗筵，莫
照天涯远行客。
天涯行客离家久，见月思乡搔白首。
年年尝是送行人，折尽边城路傍柳。
东望秦川一雁飞，可怜同住不同归。
身留塞北空弹铗，梦绕江南未拂衣。
君归复喜登台阁，风裁棱棱尚如昨。
但令四海歌升平，我在甘州贫亦乐。
甘州城西黑水流，甘州城北胡云愁。
玉关人老貂裘敝，苦忆平生马少游。
游楞伽 其一
王十朋（宋代）

涉水穿云一径迂，朱砂峰下访僧居。鸟鸣蝉噪更幽处，中有人藏万卷书。
竹里复过山斋叠韵
邵陵（清代）

槿篱欹侧豆棚斜，认得空山独树家。半亩湿云分竹色，一庭深树养苔花。

就凉几席新丸药，过雨轩窗午焙茶。准拟与君同结隐，三间老屋把茅遮。
久疾灼艾小愈晚出门外
陆游（宋代）

老境侵凌病满躯，火攻下策得枝梧。
沽来村酒初判醉，叱去山童不遣扶。
霜重木凋鸦可数，溪清鱼见鹳相呼。
兴阑却掩斋扉卧，闲看青灯照药炉。
赐秦国大长公主挽词三首 其一
赵顼（宋代）

海阔三山路，香轮定不归。帐深空翡翠，佩冷失珠玑。

明月留歌扇，残霞散舞衣。都门送车返，宿草自春菲。
秋夜曲
张仲素（唐代）

丁丁漏水夜何长，漫漫轻云露月光。
秋逼暗虫通夕响，征衣未寄莫飞霜。
临安邸中即事且谢诚斋惠诗十二首
袁说友（宋代）

犹得十篇慰旅思，坐吟行咏只相随。
岂无一个閒宾客，便有谁来得似诗。
范百嘉百岁昆仲挽词二首
苏辙（宋代）

少年何敏锐，才气伏诸生。
展卷五行下，挥毫万字倾。
百年殊未艾，一病竟无成。
谁谓従夫子，同开郁郁城。
季子尤高爽，颜家早哭回。
白头生便尔，黄坏遽相催。
旧草谁收拾，新松剩插栽。
悲伤有伯氏，诸子尚婴孩。
次韵和张道济长官
孔平仲（宋代）

万里悄然若有霜，南山秋色两苍苍。巳经晚雨驱除热，更得西风断送凉。

瀚海人空云弄白，吴江波阔叶吹黄。知君昨夜书帷梦，半在亲庭半在乡。
丁未礼部贡院监门次张伯子判院韵兼简正甫判
虞俦（宋代）

禹凿门高竞化龙，桃花浪暖百川能。
图南俱运云鹏翼，逐北谁收汗马功。
锁钥仅能防宿弊，权衡正好变文风。
抱关碌碌真吾事，窃喜清朝取士公。
植竹吏隐堂后因题 其二
许安仁（宋代）

珍重劳君慰远游，繁声疏影一堂秋。主人看即官期满，分付风烟与子猷。
友芳园杂咏为吕心文作二十五首 其十一 湘云径
欧大任（明代）

潇湘一片云，春深箨龙长。唯有裘与羊，支筇日来往。
栽松题石
释天石（宋代）

偃盖覆岩石，岁寒傲霜雪。
深根蟠茯苓，千古饱风月。
竹枝歌十首
汪元量（宋代）

白头渔父白头妻，网得鱼多夜不归。
生怕渡官搜着税，巴东转柁向巴西。
泛舟钱塘西湖 其三
黄裳（宋代）

望湖楼上与云齐，下视银河一道低。好是水边歌舞后，绮罗人在画栏时。
寄陈季衍父子二绝 其一
许景衡（宋代）

珠霰瑶花糁暮天，乱侵酒盏洒吟笺。须知望雪亭前客，不学袁安闭户眠。
杂诗
独孤及（唐代）

百花结成子，春物舍我去。流年惜不得，独坐空闺暮。

心自有所待，甘为物华误。未必千黄金，买得一人顾。
偈颂一百三十六首
释惟一（宋代）

佛灭二千有余载，五逆儿孙浑不采。
一夜雷轰雨滂霈，诸天亦为尀耐。
得胜门净业寺看水同黄慎轩兄弟
袁中道（明代）

南人得水便忘忧，两日三番水际游。
花露沾衣浓似雨，潭风著面冷如秋。
拖莎带荇流何急，掷雁抛凫浪未休。
天外画桥桥上柳，祇疑身在望湖楼。
早秋游灵岩
闻人滋（宋代）

凭栏山翠湿蒙蒙，佛阁依然水殿风。
欲采莲花何处所，年年金井落梧桐。
杨柳枝寿杯词十八首
司空图（唐代）

乐府翻来占太平，风光无处不含情。

千门万户喧歌吹，富贵人间只此声。

撼晚梳空不自持，与君同折上楼时。

春风还有常情处，系得人心免别离。

灞亭东去彻隋堤，赠别何须醉似泥。

万里往来无一事，便帆轻拂乱莺啼。

台城细仗晓初移，诏赐千官禊饮时。

绿帐远笼清珮响，更曛晴日上龙旗。

桃源仙子不须夸，闻道惟栽一片花。

何似浣纱溪畔住，绿阴相间两三家。

偶然楼上卷珠帘，往往长条拂枕函。

恰值小娥初学舞，拟偷金缕押春衫。

池边影动散鸳鸯，更引微风乱绣床。

直待玉窗尘不起，始应金雁得成行。

稻畦分影向江村，憔悴经霜只半存。

昨日流莺今不见，乱萤飞出照黄昏。

客泪休沾汉水滨，舞腰羞杀汉宫人。

狂风更与回烟帚，扫尽繁花独占春。

游人莫叹易凋衰，长乐荣枯自有期。

看取明年春意动，更于何处最先知。

昔年行乐及芳时，一上丹梯桂一枝。

笑问江头醉公子，饶君满把麹尘丝。

渡头残照一行新，独自依依向北人。

莫恨乡程千里远，眼中从此故乡春。

絮惹轻枝雪未飘，小溪烟束带危桥。

邻家女伴频攀折，不觉回身罥翠翘。

处处萦空百万枝，一枝枝好更题诗。

隔城远岫招行客，便与朱楼当酒旗。

锦城分得映金沟，两岸年年引胜游。

若似松篁须带雪，人间何处认风流。

日暖津头絮已飞，看看还是送君归。

莫言万绪牵愁思，缉取长绳系落晖。

大堤时节近清明，霞衬烟笼绕郡城。

好是梨花相映处，更胜松雪日初晴。

圣主千年乐未央，御沟金翠满垂杨。

年年织作升平字，高映南山献寿觞。
上王端明生日
王安礼（宋代）

梦帝资良辅，生申恊圣期。妙龄谈国体，初筮得家规。

侃侃当官色，循循待士辞。法冠曾触佞，谏纸讵容私。

外历蕃宣久，归参待从宜。政声虽召杜，学术本皋夔。

业履今安匹，贤劳上所知。都畿重尹正，延阁旧论思。

治出诸公右，经为大帝师。三边更惠爱，一体系安危。

羌虏跳西夏，朝家念北陲。秘庭还旧秩，左辖正新仪。

暂屈并门重，其苏晋国饥。指麾柔旅拒，谈笑妥茕嫠。

邺邑祠河急，荆州祷雨迟。怒波回潬碛，旱种变京坻。

道与千龄遇，身将百禄随。民瞻方有裕，天宠盖无疑。

俊乂思皇日，钦明乐胥时。缁衣如宠庆，愿续武公诗。
滁上谪居
王禹偁（宋代）

迹去金銮殿，官移玉笋班。
才高宁免妬，命薄不如闲。
晓监悲华发，春醪慰病颜。
为郎身渐老，自笑不归山。
送李天英下第
周昂（金朝）

不须寂寞恨东归，洗眼三年看一飞。试捲波澜入毫颖，莫教欧九识刘几。
送尹同道还历城
程敏政（明代）

情切鸰原众不如，往来无惜走征车。百年子女成姻后，几日乡征入望馀。

白社已开嘉庆宴，红鸾遥报上公书。先朝太宰今无恙，为托殷勤问起居。
木棉
张维屏（清代）

攀枝一树艳东风，日在珊瑚顶上红。
春到岭南花不小，众芳丛里识英雄。
送崔珏往西川
李商隐（唐代）

年少因何有旅愁，欲为东下更西游。
一条雪浪吼巫峡，千里火云烧益州。
卜肆至今多寂寞，酒垆从古擅风流。
浣花笺纸桃花色，好好题诗咏玉钩。
九绝为亚卿作
韩驹（宋代）

妾愿为云逐画樯，
君言十日看归航。
恐君回首高城隔，
直倚江楼过夕阳。